Uhlelo Lokuvalela Uzulu Ukuthenga Impahla eSouth Africa Solubhidliza Amabhizimisi
Inengi lamabhizimusi edolobheni leMusina lapho obekuthenga khona abeZimbabwe laba aseguqe ngamadolo.
JOHANNESBURG — Inyathelo likahulumende weZimbabwe lokwenqabela impahla ethile ukuthi ingene elizweni kubikwa selilimaze kakhulu amabhizimusi edolobheni leMusina kwele South Africa. Lokhu kwethulwe luncwaningo oluqhutshwe luhlangothi lwezomnotho esabelweni seLimpopo. AbeZimbabwe abaphila ngokuyathenga impahla kweleSouth Africa ziyethengiswa eZimbabwe bahlabe omkhulu umkhosi nyakenye ngemva kokuba uhulumende ethule inqwaba yemphahla engasavunyelwayo ukungena emngceleni kungelancwadi evumela lokho. Khathesike sekuvele ukuthi inengi lamabhizimusi edolobheni leMusina lapho obekuthenga khona abeZimbabwe laba aseguqe ngamadolo. Umcwaningi ehlangothini lwezomnotho esabelweni seLimpopo, uMnumnzana Moloko Mapata, uthi ucwaningo lwabo luveza ukuthi lelinyathelo selilimaze nhlangothi zombili, abeZimbabwe labakweleSouth Africa. “Limigoqo esiyehlise inzuzo yamabhizimusi amanengi ngesilinganiso sokungamatshumi ayisithupha ekhulwini. Amabhizimusi abesenza R1 million ngelanga asesenza R400,000. Ngokufanayo amabhizimusi amancane abesenza R3,000 ngelanga asesenza R1,200.” Ngakolunye uhlangothi, ilunga lenhlanganiso yeBulawayo Vendors and Traders Association, uNkosikazi Debra Mukasa, uthi laseZimbabwe imizi eminengi omangoye sebebhazalele eziko ngenxa yale imigoqo. Umgcinisihlalo weZimbabwe Community in South Africa, uMnumnzana Nqabutho Mabhena, uthi lelinyathelo libulala imnotho yamazwela womabili. “Ukufakwa kwalo umthetho ukuthi singabuyi lezinto ezivela ngaphandle kwamanye amazwe, sekubulala umnotho eLimpopo Province njalo leZimbabwe …” UMnumnzana Mapata uthi ingozi ekhona yikuthi asebewelwa ngamabhizimusi laba, lezinye izizalwane zeZimbabwe balakho ukuqala ukukhombana ngeminwe ngenhlupho esezibangelwe yimiqole empilweni zabo. “Limigoqo kunganzeka imemethekise inhlupho esesivele sibhekane lazo ezifana lobugebenga le xenophobia. Lokhu yikho okusenza sesabe njengesabelo.” Ukuze wenelise ukungenisa elizweni impahla lezo ezenqabelweyo sekufuze ubelencwadi ekuvumela ukuthenga lokuthengisa lezo mpahla okuyinto enzima kakhulu kunengi eliphila ngokuthengisa.